钦定古今图书集成/理学汇编/文学典/第091卷 > 危素
## 钦定古今图书集成/理学汇编/文学典/第091卷 > 危素

按《明外史》本传：“素字太朴，金谿人，唐抚州刺史全讽
之后。少通五经，大指以文学见重于时，游吴澄、范梈
之门，皆折行辈与为礼。南台中丞张起岩少所称许，
独推服素，挟之入大都，荐授经筵检讨。历官中书参
知政事，翰林学士承旨。出为岭北行省左丞。上疏言
事，不报，弃官居房山者四岁。时明师将抵燕，淮王帖”
木儿不花监国，起为承旨如故。素甫至而明师入，乃
趋所居报恩寺，将投井，寺僧力挽之，大呼曰：“公无死，
公不食禄有年矣。且国史非公莫知，公死是丧国史
也。”素遂止兵。垂入史库，往告镇抚吴勉，辇其书出之。
《元实录》得以存者，素之力也。帝悉召元故臣来京。素
等陛见，命以新衣冠赐之。寻授素翰林侍讲学士，数
访以元兴亡之故，且诏撰《皇陵碑文》，皆称旨。会甘露
降锺山，廷臣称贺，翰林应奉雎稼曰：“圣人之德，上及
太清，中及太宁，下及万灵，则膏露下。”起居注魏观曰：
“陛下宽租赋，减徭役，百姓懽豫，此则所谓和气之凝
也。”于是素进曰：“王者敬养耆老，则甘露降而松柏受
之。兹者降于松柏，盖陛下尊贤养老之所致也。”素因
劝帝告宗庙，颁示史馆，帝不许，素等皆顿首谢。顷之，
坐失朝被劾罢。居一岁，复故官，兼弘文馆学士，赐小
车，免朝谒。尝偕诸学士赐宴，屡遣内官宣劝。又御制
诗一章，以示恩宠，命各以诗进。素诗最后成，帝独览
而善之，曰：“素也老成，殆有先忧之意。”他日，帝御东阁

旨，论素亡国之臣，不宜尚列侍从。诏谪戍居和州，曰：
“可令守余阙庙也。”岁馀卒。先是，元之灭宋也，江南浮
屠总摄杨辇《真珈》方怙势淫虐，嗾其徒嗣古、妙高请
毁宋会稽诸陵寝。是时丞相桑哥擅政，即可其奏。真
珈遂悉掘徽宗以下诸陵，攫取金玉珍宝无遗。已乃
尽裦诸帝后骼胔，建白塔于杭之故宫，名曰镇南，以
示厌胜，而又截理宗颅骨为饮器。真珈败，其资皆籍
于官，饮器亦入宣政院，以赐所谓帝师者。素在翰林
时，宴见备言始末，帝叹息良久，谓素曰：“宋主初无大
失德，元与宋亦无世仇，既”取其国，何乃纵奸人肆恶
如此耶？特遣主事谷秉义之北平购访颅骨所在，得
诸西僧汝纳所，谕有司厝于高坐寺之西北。其明年，
绍兴以《永穆陵图》来献，遂敕葬故陵，盖实自素发之
云。

按《见闻录》：危公素为元顺帝时翰林，会修《后妃功臣
传》，事多亡逸无据。公买饧饼馈宦寺戚里，历历叩之，
复参覆得实，乃始笔之，卒为全史。既入国朝，宋穆陵，
颅骨为杨贼真珈所发，后入宣政院，西番僧相传授
为祭器。公言于上，索取瘗之聚宝山。公未仕时，馆授
贵谿张氏，张思伐杏树以辟家塾，有鬼夜叩寝门，告
公曰：“吾杏树之精也。主人将伐，愿参政生之。”公即造
张，力解而止。鬼致白金壶为谢。

按《太平清话》：“危太朴作《隶书歌》赠四明汪大雅，备括
诸碑之所自，且历疏之，亹亹千馀言不休。”

按《闲中今古录》：元顺帝有一象，宴群臣时拜舞为仪。
本朝王师破元都，帝北遁，徙象至南京。一日，上设宴
使象舞，象伏不起，杀之。次日作二木牌，一书“危不如
象”，一书“素不如象”，挂于危素左右肩，由是素以老疾
告，乃谪含山县，寻卒。今墓在焉。